Ghana ka aman ahodoɔ a wɔmfa wɔn nwomasua nni agorɔ koraa no ho. Ɛwom sɛ, Ghana yɛ ɔman a ɛgu so ara retu mpɔn nkakrankakra deɛ, nanso sika a wɔde hyɛ nwomasua mu no dɔɔso pa ara.
Mfeɛ bi a atwam no, na nnipa dodoɔ no ara ani nnye sukuukɔ ho ɛfiri sɛ, na wɔnnim ɛso mfasoɔ. Bio nso, na awofoɔ dodoɔ no ara pɛ sɛ wɔde wɔn mma di wɔn akyi, na wɔkyerɛ wɔn adwuma a wɔyɛ sɛdeɛ wɔn mma no bɛtumi atoa adwuma no so wɔ wɔn awofoɔ no wuo akyi.
Yei maa sukuukɔ ne nwomasua ho baa asɛm pa ara saa berɛ no.
Anigyesɛm ne sɛ, seesei deɛ, ɛsiane anibue, ne nimdeɛ a adɔɔso nnansa yi nti, ankorɛnkorɛn binom abuebue sukuu ahodoɔ wɔ ɔman no mu baabiara.
Ne nyinaa akyi no, awerɛhosɛm ne sɛ, mmɔfra binom da so ara wɔ hɔ a wɔn ani nnye sukuukɔ ne nwomasua ho de bɛsi ɛnnɛ.
Afe 2020 mu no, wɔyɛɛ nhwehwɛmu bi faa sukuukɔ ne nwomasua ho wɔ Ghana ha. Berɛ a nhwehwɛmu no baa awieeɛ no, nneɛma binom a ɛbɛdaa adi na ɛdidi soɔ yi.
Nyansahyɛ ne adwenkyerɛ
Deɛ saa nhwehwɛmu yi ma yɛhunu ne sɛ, nneɛma binom na ɛkɔfa ɔhaw ahodoɔ a yɛhyia wɔ nwomasua mu no nyinaa ba. Yei nti, ɛyɛ yɛn nyinaa asɛdeɛ sɛ, yɛboa ma yɛsi saa ɔhaw ahodoɔ no nyinaa ano.
Baako ne sɛ, ɛsɛ sɛ awofoɔ tumi hyɛ wɔn mma nkuran ma wɔyere wɔn ho sua adeɛ yie sɛdeɛ ɛbɛyɛ a mmɔfra no ani bɛgye sukuukɔ ne adesua ho.
Seesei deɛ, ɛsiane sɛ aban sukuu abɛyɛ deɛ wɔntua sukuu fiisi biara, firi mfitiaseɛ sukuu kɔsi ntoasoɔ sukuu so nti, ɛsɛ sɛ ɔwofoɔ biara de ne ba kɔ sukuu, na ɔtotɔ nwoma a ɛbɛboa abɔfra no ama watumi asua adeɛ yie na ama wɔn nwomasua atumi atu mpɔn.
Bio nso, ɛsɛ sɛ sukuu ahodoɔ no ne akyerɛkyerɛfoɔ nyinaa hyɛ sukuu mmɔfra nkuran ma wɔtumi wie mfitiaseɛ, adantam ne ntoasoɔ sukuu.
Yɛtumi yɛ yeinom nyinaa a, ɛbɛboa ama Ghana sukuusɛm ne yɛn nwomasua afa ne ntoma pa afura.
